Oznámenie Komisie Európskemu parlamentu podľa článku 251 odsek 2 druhý pododsek Zmluvy o ES o spoločnom stanovisku Rady k prijatiu smernice Európskeho Parlamentu a Rady o minimálnych zdravotných a bezpečnostných požiadavkách, pokiaľ ide o vystavenie pracovníkov rizikám vyplývajúcim z fyzikálnych faktorov (optické žiarenie) (devätnásta samostatná smernica v zmysle článku 16 ods. 1 smernice 89/391/EHS) /* KOM/2005/0189 v konečnom znení - COD 1992/0449 */





[pic] | KOMISIA EURÓPSKYCH SPOLOČENSTIEV | Brusel, 4.5.2005 KOM(2005) 189 v konečnom znení 1992/0449 (COD) OZNÁMENIE KOMISIE EURÓPSKEMU PARLAMENTU podľa článku 251 odsek 2 druhý pododsek Zmluvy o ES o spoločnom stanovisku Rady k prijatiu smernice Európskeho parlamentu a Rady o minimálnych zdravotných a bezpečnostných požiadavkách, pokiaľ ide o vystavenie pracovníkov rizikám vyplývajúcim z fyzikálnych faktorov (optické žiarenie) (devätnásta samostatná smernica v zmysle článku 16 ods. 1 smernice 89/391/EHS) 1992/0449 (COD) OZNÁMENIE KOMISIE EURÓPSKEMU PARLAMENTU podľa článku 251 odsek 2 druhý pododsek Zmluvy o ES o spoločnom stanovisku Rady k prijatiu smernice Európskeho parlamentu a Rady o minimálnych zdravotných a bezpečnostných požiadavkách, pokiaľ ide o vystavenie pracovníkov rizikám vyplývajúcim z fyzikálnych faktorov (optické žiarenie) (devätnásta samostatná smernica v zmysle článku 16 ods. 1 smernice 89/391/EHS) 1. SÚVISLOSTI Návrh (dokument KOM(1992) 560 v konečnom znení – 1992/0449 (COD)) predložený Európskemu parlamentu* a Rade: 8.2.1993 (Ú. v. ES C 77, 18.3.1993).* návrh v čase predloženia nepodlieha postupu spolurozhodovania. Stanovisko Hospodárskeho a sociálneho výboru z: 30.6.1993 (Ú. v. ES C 249, 13.9.1993). Stanovisko Výboru regiónov*: * listom z 13. januára 2000 výbor oznámil, že stanovisko neposkytne. Stanovisko Európskeho parlamentu (prvé čítanie) z: 20.4.1994 (Ú. v. ES C 128, 9.5.1994), potvrdené 16.9.1999 (Ú. v. ES C 54, 25.2.2000). Zmenený a doplnený návrh predložený Rade: 8.7.1994 (Ú. v. ES C 230, 19.8.1994). Dátum jednomyseľného formálneho prijatia spoločnej pozície Radou: 18.4.2005 2. CIEĽ NÁVRHU KOMISIE Pôvodný návrh sa zakladá na článku 118a zmluvy (teraz článok 137) a má formu samostatnej smernice v zmysle článku 16 ods. 1 rámcovej smernice 89/391/EHS. Cieľom návrhu je ochrana pracovníkov pred rizikami ohrozenia ich zdravia a bezpečnosti, ktoré vznikajú pri vystavení fyzikálnym faktorom. Návrh zahŕňa štyri fyzikálne faktory: hluk (riziká pre sluch), vibráciu (riziká pre ruky, paže a celé telo), elektromagnetické polia a optické žiarenie (riziká pre zdravie z indukovaných prúdov v tele, nárazov, popálenín a absorpcie tepelnej energie). Ustanovenia týkajúce sa vibrácií, elektromagnetických polí a optického žiarenia boli nové, kým ustanovenia týkajúce sa hluku už existovali v smernici Rady 86/188/EHS. Rada sa rozhodla sústrediť vždy len na jeden fyzikálny faktor a ako prvý si vybrala vibráciu. Všetky delegácie aj Komisia prijali tento postup, ktorý spočíva v tom, že sa vždy riešil len jeden aspekt návrhu Komisie, pričom sa však nezanedbávali ostatné aspekty, ktoré zostali na programe rokovania Rady v neskoršom termíne. Európsky parlament a Rada prijali tri smernice zahŕňajúce prvé tri fyzikálne faktory, t. j. vibráciu (smernica 2002/44/ES), hluk (smernica 2003/10/ES) a elektromagnetické polia (smernica 2004/40/ES). Súčasný návrh predstavuje štvrtú a zároveň poslednú fázu všeobecného prístupu prijatého Radou, a to vytvorenie osobitnej samostatnej smernice pre každý fyzikálny faktor[1]. 3. PRIPOMIENKY K SPOLOČNEJ POZÍCII 3.1. Všeobecne Vzhľadom na rozdelenie návrhu sa spoločná pozícia týka len zvláštnych minimálnych požiadaviek na ochranu pracovníkov pred rizikami ohrozenia ich zdravia a bezpečnosti, ktoré vznikajú alebo by mohli vzniknúť pri vystavení optickému žiareniu. Spoločná pozícia robí rozdiel medzi vystavením zamestnancov umelým zdrojom a prírodným zdrojom a zaujíma k nim odlišný postoj. V prípade vystavenia umelým zdrojom stanoví spoločná pozícia limitné hodnoty vystavenia pri práci, ktoré vychádzajú priamo z účinkov na zdravie a zo zistení o biologickom pôsobení. Dodržiavanie týchto limitných hodnôt zaručuje, že pracovníci, ktorí sú vystavení optickému žiareniu, sú chránení pred všetkými známymi zdraviu škodlivými účinkami. Tieto hodnoty sú veľmi konzervatívne a zväčša vychádzajú z usmernení a odporúčaní na obmedzenie vystavenia neionizujúcemu žiareniu ICNIRP[2]. Tieto vedecky podložené usmernenia sú vytvorené tak, aby sa zabránilo akútnym a dlhodobým účinkom na oči a na pokožku, ktoré by sa mohli prejaviť pri vysokých úrovniach vystavenia žiareniu. Limitné hodnoty vystavenia, stanovené v usmerneniach ICNIRP, zodpovedajú hodnotám, ktoré zistili iné nezávislé vedecké poradné orgány. Vzhľadom na konzervatívnu povahu odporúčaných limitných hodnôt vystavenia optickému žiareniu sa spoločná pozícia zdržuje zavedenia nižších hodnôt vystavenia, vyvolávajúcich akciu, ako to bolo v prípade vystavenia elektromagnetickým poliam (smernica 2004/40/ES). Keďže uplatnenie limitných hodnôt vystavenia sa nepokladá za vhodné v prípade vystavenia prírodným zdrojom optického žiarenia, napríklad vystaveniu slnečnému žiareniu alebo prírodným požiarom, spoločná pozícia zdôrazňuje význam informovania a školenia pracovníkov, predbežného hodnotenia rizík a následných preventívnych opatrení s cieľom odstrániť alebo znížiť účinky vystavenia prírodným zdrojom. Spoločná pozícia opisuje preventívne opatrenia potrebné na zníženie rizík, ktorým sú pracovníci vystavení. Tieto preventívne opatrenia sa zakladajú predovšetkým na povinnosti rozoznať a zhodnotiť rozličné riziká vyplývajúce z vystavenia pracovníkov optickému žiareniu pri práci. Jedným z hlavných prvkov v spoločnej pozícii je preto zhodnotenie úrovní optického žiarenia, ktorým sú pracovníci vystavení a pri ktorých môžu byť potrebné merania a/alebo výpočty. V tejto súvislosti obsahuje spoločná pozícia inštrukcie týkajúce sa metodiky, ktorá sa má použiť s cieľom zhodnotiť úrovne žiarenia: mali by sa používať normy a odporúčania IEC, CEI alebo CEN[3], a ak nie sú k dispozícii, mali by sa dodržiavať vnútroštátne alebo medzinárodné usmernenia. Okrem toho, aby nedochádzalo k zbytočnému zaťaženiu podnikov, pri hodnotení sa môžu brať do úvahy údaje poskytnuté výrobcami zariadenia produkujúceho optické žiarenie, ak sa na ne vzťahuje príslušná smernica Spoločenstva. Na základe zhodnotenia rizika, a ak sa vykonaným zhodnotením nepreukáže, že limitné hodnoty sa neprekročili a že riziká pre ohrozenie bezpečnosti sa môžu vylúčiť, musí zamestnávateľ navrhnúť a uplatniť akčný plán, ktorý tvoria technické a/alebo organizačné opatrenia určené na to, aby sa zabránilo vystaveniu prekračujúcemu limitné hodnoty. Spoločná pozícia obsahuje podrobné ustanovenia týkajúce sa informovania a školenia pracovníkov, ktorí sú vystavení rizikám z optického žiarenia. Ukladá aj „primeraný zdravotný dohľad“ pre pracovníkov, ktorí by mohli trpieť účinkami škodlivými pre zdravie alebo bezpečnosť. Celkovo je spoločná pozícia Rady v súlade s návrhom Komisie, aj keď sa jej štruktúra v dôsledku rozdelenia návrhu odlišuje a aj keď boli zavedené niektoré zmeny, ktoré sú výsledkom vývoja technického pokroku a vedeckých poznatkov v tejto oblasti od prijatia návrhu Komisie v roku 1994. 3.2. Zmeny a doplnenia Európskeho parlamentu v prvom čítaní Na zmeny a doplnenia týkajúce sa optickej radiácie, ktoré prijal Európsky parlament v prvom čítaní, sa vzťahujú čísla 1, 4-21, 25, 27 a 34-36. Zmeny a doplnenia 1, 5, 9, 14 a 16 boli prijaté v plnom rozsahu tak v článku 5 spoločnej pozície, ako aj v zmenenom a doplnenom návrhu. Zmena a doplnenie číslo 13 boli prijaté v plnom rozsahu v spoločnej pozícii, s odlišným znením v článku 5. Zmena a doplnenie číslo 4 boli prijaté čiastočne v spoločnej pozícii, v článku 2 písm. e), a v plnom rozsahu v zmenenom a doplnenom návrhu. Komisia prijíma úpravu, ktorá je relevantnejšia vzhľadom na novú štruktúru textu a na nový preventívny prístup vynútený vývojom technických poznatkov od roku 1994. Zmeny a doplnenia 10 a 17 boli prijaté podobne v článku 4 ods. 4 spoločnej pozície. Zmena a doplnenie 12 boli zahrnuté podobne do článku 5 ods. 1 spoločnej pozície a v plnom rozsahu do zmeneného a doplneného návrhu. Spoločná pozícia sa teraz týka odstránenia rizika alebo jeho zníženia na minimum. To je pre Komisiu prijateľné, keďže sa tým zabezpečuje vyššia úroveň ochrany v súlade so smernicou 89/391/EHS. Zmena a doplnenie 15 o zdravotnom dohľade, ktoré boli zahrnuté do zmeneného a doplneného návrhu, neboli na rozdiel od pôvodného želania Komisie zahrnuté do spoločnej pozície. Napriek tomu, že Komisia by bola uprednostnila, keby táto zmena a doplnenie boli zahrnuté do spoločnej pozície v plnom rozsahu, prijala ich vyradenie, aby sa ľahšie dosiahol celkový kompromis. Zmena a doplnenie 25, ktoré neboli zahrnuté do zmeneného a doplneného návrhu, boli začlenené do spoločnej pozície v plnom rozsahu v článku 12. Zmeny a doplnenia 6, 7, 8, 11, 18, 19, 20, 21, 27 a 34 – 36 neboli zahrnuté do spoločnej pozície, ale boli zahrnuté do zmeneného a doplneného návrhu. Komisia prijíma nezahrnutie týchto zmien a doplnení, ktoré nie sú relevantné vzhľadom na novú štruktúru textu a nový preventívny prístup vynútený vývojom technických poznatkov od roku 1994. Okrem toho: - zmeny a doplnenia 18, 19 a 20 sú nadbytočné, keďže spoločná pozícia nezahŕňa nijaké osobitné ustanovenia o odchýlkach alebo výnimkách; - pokiaľ ide o zmenu a doplnenie 21, Komisia prijala stanovisko Rady, aby sa štandardné ustanovenie v článku 11, týkajúce sa výboru, ktorý by mal pomáhať Komisii, pokladalo za dostatočné. Hlavné rozdiely medzi spoločnou pozíciou a zmeneným a doplneným návrhom Komisie sa týkajú: - novej štruktúry v dôsledku toho, že optickým žiarením sa zaoberá osobitná smernica; - reštrukturalizácie a novej definície limitných hodnôt vystavenia žiareniu, vrátane zrušenia hodnoty vyvolávajúcej akciu a prahovej úrovne. Pristúpilo sa k tomu preto, aby sa ustanovenia smernice uviedli do súladu s najnovším technickým a vedeckým vývojom v tejto záležitosti; - tabuliek a ustanovení v prílohách, ktoré presne dodržiavajú odporúčania ICNIRP. Vo veľmi obmedzenom počte prípadov, keď ICNIRP neurobila merateľné odporúčania, najmä pre zvláštne situácie so súdržnou optickou radiáciou (lasery), boli zavedené odporúčania IEC. Treba poznamenať, že v rámci ochrany zdravia a bezpečnosti pri práci existuje len málo oblastí, kde vládne taká všeobecná zhoda medzi vnútroštátnymi a medzinárodnými poradnými orgánmi pre oblasť zdravia, pokiaľ ide o bezpečné úrovne vystavenia žiareniu; - odkazov na normy, na odporúčania a na vedecky podložené usmernenia pre hodnotenie, meranie a výpočet úrovní vystavenia umelým zdrojom optického žiarenia, ktoré sa majú vykonať v súvislosti s hodnotením rizík; - zrušenia požiadavky oznámiť zodpovednému orgánu určité aktivity, ktoré predstavujú zvýšené riziko. Pokiaľ ide o zdravotný dohľad, Komisia prijala článok 8 spoločnej pozície ako kompromis napriek tomu, že preventívne hľadisko zdravotného dohľadu nie je explicitné a že zamestnaci nemajú nárok na zvláštnu lekársku prehliadku v prípade vystavenia nadmernému žiareniu. 4. ZÁVERY/VŠEOBECNÉ POZNÁMKY Komisia usudzuje, že spoločná pozícia je v súlade so základnými cieľmi jej pôvodného zmeneného a doplneného návrhu. Ďalej sa domnieva, že spoločná pozícia zohľadňuje najnovší technický a vedecký pokrok v oblasti rizík z vystavenia optickému žiareniu a väčšinu požiadaviek Európskeho parlamentu v jeho navrhovaných zmenách a doplneniach. Komisia podporuje spoločnú pozíciu v celom rozsahu. 5. VYHLÁSENIE KOMISIE Počas záverečných rokovaní pred prijatím urobila Rada toto vyhlásenie o vývoji praktických usmernení: „Rada vyzýva Komisiu, aby po konzultácii s Poradným výborom pre ochranu zdravia a bezpečnosť pri práci vypracovala praktické usmernenia na uľahčenie uplatňovania ustanovení tejto smernice, najmä článkov 4 a 5 a príloh.“ Odpoveď Komisie na vyhlásenie Rady, uvedená v jej zápisnici: Komisia berie do úvahy požiadavku Rady a bude jej venovať náležitú pozornosť. Komisia si však vyhradzuje právo reagovať v súlade s pravidlami zmluvy, pričom náležite zohľadní svoje právo iniciatívy a bude brať do úvahy rozpočtové a ľudské zdroje, ktoré má k dispozícii. [1] Pozri vyhlásenie v zápisnici Rady z 25. júna 2001 [2] Medzinárodná komisia na ochranu pred neionizujúcim žiarením. [3] IEC: Medzinárodná elektrotechnická komisia CEI: Medzinárodná komisia pre osvetlenie CEN: Európsky výbor pre normalizáciu